b'\n_START_ARTICLE_\nVratislav Bedjani\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nRodil se je leta 1901 v Sarajevu, kjer je njegov o\xc4\x8de Martin Bedjani\xc4\x8d opravljal funkcijo ravnatelja gimnazije. Diplomiral je na oddelku za elektrotehniko ljubljanske Tehni\xc5\xa1ke fakultete (1928) in prav tam tudi doktoriral (1939). Leta 1940 je postal docent, 1946 izredni in 1956 redni profesor na Fakulteti za elektrotehniko v Ljubljani. \xc5\xbde 1945 je sodeloval pri organiziranju slovenske elektroindustrije, 1945-1947 pri urejanju tovarne Iskra v Kranju, po 1947 je kot glavni in\xc5\xbeenir Glavne direkcije za elektroindustrijo Ljudske republike Slovenije uredil in usposobil tovarni Elektrokovina v Mariboru in Elma v \xc4\x8crnu\xc4\x8dah. Leta 1949 je prevzel organizacijo tovarne elektri\xc4\x8dnih aparatov Tela v Ljubljani in jo strokovno vodil do 1959. Bedjani\xc4\x8d je bil strokovnjak za elektri\xc4\x8dne stroje, elektrarne in za\xc5\xa1\xc4\x8dito elektroenergetskih naprav. Svoje znanje je uspe\xc5\xa1no prena\xc5\xa1al v prakso in napisal ve\xc4\x8d strokovnih knjig, ter strokovnih in znanstvenih \xc4\x8dlankov. Po njem je podjetje Iskra poimenovalo Bedjani\xc4\x8devo nagrado, ki se je podeljevala kot priznanje za najbolj\xc5\xa1e doktorske disertacije, magistrska in diplomska dela na podro\xc4\x8dju stikalne tehnike in avtomatizacije. Nagrado podeljuje nacionalni komite CIGRE-CIRED.'